Ενέργεια ταλάντωσης Γεωργαντάς.
Καλησπέρα συνάδελφοι
Περιμένοντας να "καθίσει λίγο η σκόνη» από τον καταιγισμό σχολίων των προηγούμενων ημερών και κάποιες απαντήσεις σε ερωτήματα που εκκρεμούν, να διατυπώσω μια σκέψη, για ένα από τα θέματα που συζητήθηκαν:
 
Κάποια στιγμή, παρατηρήθηκε ότι η έκφραση «ενέργεια ταλάντωσης» είναι ανεπιτυχής, εφόσον την ενέργεια την έχουν τα σώματα και όχι τα φαινόμενα και πρέπει να αντικατασταθεί με την έκφραση «ενέργεια του ταλαντωτή». Συμφωνώντας, σε όσα από τα επόμενα σχόλιά μου δεν νίκησε η συνήθεια, το τήρησα. Νομίζω όμως ότι έκανα λάθος.
 
Υπάρχουν πολλοί ορισμοί που φαίνονται να αποδίδουν την ενέργεια σε φαινόμενα. Είναι όμως έτσι;
Λέμε «κινητική ενέργεια» και εννοούμε την ενέργεια που έχει το σώμα λόγω της κίνησής του και όχι την ενέργεια του φαινομένου «κίνηση».
Λέμε «δυναμική ενέργεια»  και εννοούμε την ενέργεια που έχει ένα σώμα ή σύστημα λόγω της δράσης διατηρητικών δυνάμεων και όχι την «ενέργεια της δύναμης».
Λέμε «χημική ενέργεια» και εννοούμε την ενέργεια που ελευθερώνεται ή απορροφάται κατά τη διάρκεια χημικών αντιδράσεων και όχι την ενέργεια του φαινομένου «χημική αντίδραση».
Με τον ίδιο τρόπο λέμε «ενέργεια ταλάντωσης» και εννοούμε την ενέργεια που έχει το σώμα λόγω της ταλάντωσής του ή την ενέργεια εξαιτίας της οποίας συμβαίνει η ταλάντωση και όχι την ενέργεια του φαινομένου «ταλάντωση».
 
Όλοι οι παραπάνω ορισμοί, αναφέρονται στην ενέργεια που υπάρχει ή αποδίδεται σε φυσικά συστήματα εξαιτίας ενός φαινομένου ή κάποιας σχέσης με το περιβάλλον και όχι στην ενέργειατου φαινομένου. Με την έννοια αυτή, νομίζω ότι είναι σωστοί.
Αντίθετα, η αντικατάσταση της έκφρασης «ενέργεια ταλάντωσης» με την έκφραση «ενέργεια του ταλαντωτή», ίσως εγκυμονεί περισσότερους κινδύνους. Αρκεί να σκεφτούμε ένα σώμα να ταλαντώνεται πάνω σε κινούμενο τρένο ή δύο σώματα στα άκρα ελατηρίου σε ελεύθερη πτώση.
Νομίζω λοιπόν ότι αυτή μας η συνήθεια, δεν είναι από εκείνες που πρέπει να αλλάξουμε.

